Kelan päätöksen mukaan Sarin 3-, 5- ja 11-vuotiaat lapset olivat työkyvyttömyyseläkkeellä. Kyseessä oli inhimillinen erehdys.

– Suomen Kela-tädit taitavat olla liian työllistettyjä, Sari, 38, miettii saatuaan postia Kelalta.

Sari muutti joulukuun alussa Suomesta Ruotsiin. Tuolloin hän oli kolmen lapsen yksinhuoltaja. Maasta toiseen siirtyminen on tuonut oman paperiruljanssinsa. Sari on joutunut olemaan yhteydessä niin Suomeen kuin Ruotsiinkin lapsilisien maksamisissa.

Ruotsissa on pitänyt laittaa vireille uudet hakemukset. Suomeen on pitänyt ilmoittaa Ruotsiin muutosta. Sari on odotellut päätöksiä.

Torstaina hän sai vihdoin postia Kelasta. Kela ilmoitti, että se on maksanut Sarille liikaa lapsilisiä joulukuulta. Kela peri takaisin 253 euroa.

Kirjeen mukaan Lapsilisää maksettiin liikaa, koska lapselle myönnettiin työkyvyttömyyseläke, joka estää lapsilisän maksamisen.

– Minulla on lapset 3, 5 ja 11 vuotta. Täytyy varmaan laittaa päiväkotiin viestiä, että minun lasteni ei tarvitse nostella siellä leluja eikä mitään muutakaan, koska he ovat työkyvyttömyyseläkkeellä, Sari naureskelee.

Sari sanoo, että kyseessä on aivopieru. Hän arvelee, että Kela on ollut alkuvuonna turhan työllistetty. Virkailijoille sattuu inhimillisiä erehdyksiä.

Sari ei ole liikamaksun perimisestä pahoillaan. Pikemminkin päinvastoin. Kirje oli sellainen päivän piristys, että Sari voisi vaikka maksaa siitä.

– Tämä Kelan täti on käsitellyt tätä päätöstä kolme kuukautta, joten huolestuttavaa sinänsä, jos kolme kuukautta saa aikaan tällaisen päätöslauselman. Voisin pelkästään maksaa tuon vaaditun 253 euroa tuolle väsyneelle tädille, jotta hän pääsisi jonnekin viikonloppulomalle.

” Voisin pelkästään maksaa tuon vaaditun 253 euroa tuolle väsyneelle tädille, jotta hän pääsisi jonnekin viikonloppulomalle.

Inhimillinen virhe

Sari jatkoi asian selvittämistä perjantaina. Hän oli yhteydessä Kelaan ja pian kävi ilmi, että kyse oli nimenomaan inhimillisestä erehdyksestä.

Asian käsittelyssä oli tapahtunut niin sanottu koodivirhe, eli Sarin asia käsiteltiin vahingossa työkyvyttömyyseläkkeen hakemisena.

– Asia on nyt oikaistu ja selvitetty. Minun puolestani asia on täysin ok, mutta hauska tapaushan tämä oli, pikaiseen korjaukseen tyytyväinen Sari kertoo.

Kelan etuuspäällikkö Johanna Aholainen kertoo Ilta-Sanomille, että vastaavat ongelmat ovat Kelassa melko harvinaisia. Hänen tietoonsa on tullut kahden vuoden aikana vain yksi näppäilyvirhetapaus.

– Tällaisia ei tietenkään koskaan pitäisi tulla, mutta aina voi sattua, kun ihmiset näitä näppäilevät. Näppäilyvirheitä toki voi tulla, mutta lisäksi käsittelijä lukee päätöksen läpi ennen hyväksymistä. Tämän pitäisi vähentää virheellisiä päätöksiä, Aholainen sanoo.